kleopatras nål
Kleopatras nål, Eremurus, slægt af flerårige urter i græstræfamilien med ca. 45 arter udbredt i Østeuropa, SV- og Centralasien, hvor arterne forekommer vidt udbredt på græsstepper og andre åbne vegetationstyper. Alle arter har kort jordstængel med tykke, kødfulde rødder, lange, smalle blade, der udgår fra jordstænglen, og en op til 3,5 m høj, ugrenet blomsterstand med talrige hvide, lyserøde eller gule blomster. Blomsterbladene visner hurtigt, længe inden kapslerne med vingede frø udvikles; men de slanke blomsterstande kan, når planterne optræder i stort tal, fuldstændig dominere indtrykket af stepperne.
En række arter, fx Eremurus spectabilis og E. olgae, samt en række hybrider dyrkes som stauder.